b"\n_START_ARTICLE_\nRafael Piris Esteva\n_START_SECTION_\nTraject\xc3\xb2ria\n_START_PARAGRAPH_\nDe juvenil jugava a la posici\xc3\xb3 de central, fins que un dia en qu\xc3\xa8 no hi era el porter titular prov\xc3\xa0 aquesta posici\xc3\xb3, en la qual es qued\xc3\xa0 definitivament. El 1949, amb 17 anys fou contractat per l'Atl\xc3\xa8tic Balears, on sign\xc3\xa0 el seu primer contracte professional. Quatre temporades m\xc3\xa9s tard fou contractat pel Granada CF, on jug\xc3\xa0 un total de vuit temporades, una d'elles cedit al Ceuta en estar realitzant el servei militar. Al Granada jug\xc3\xa0 4 temporades a primera divisi\xc3\xb3 i disput\xc3\xa0 una final de Copa el 1959 (perduda davant el FC Barcelona d'Eulogio Mart\xc3\xadnez, Sandor Kocsis o Just Tejada per 4 a 1) com a fets m\xc3\xa9s destacats. La temporada 1961-62 fitx\xc3\xa0 pel RCD Espanyol, on no arrib\xc3\xa0 a esdevenir titular indiscutible (18 partits a primera divisi\xc3\xb3). No obstant, romangu\xc3\xa9 cinc temporades al club, patint un descens a Segona i assolint un ascens a Primera. Coincid\xc3\xad al club amb homes com Benet Joanet, Antoni Argil\xc3\xa9s, Joan Bartol\xc3\xad, Juli\xc3\xa0 Riera o Antoni Camps. Entre 1966 i 1968 jug\xc3\xa0 al RCD Mallorca, on es retir\xc3\xa0 de la pr\xc3\xa0ctica del futbol amb 36 anys. Jug\xc3\xa0 71 partits totals a primera divisi\xc3\xb3."